Diari Oficial de la Generalitat Valenciana


Sumari del DOGV 7705, del 26-01-2016 (2016/344)

RESOLUCIÓ de 13 de gener de 2016, de la Direcció General de Política Educativa de la Conselleria d'Educació, Investigació, Cultura i Esport, per la qual es dicten les instruccions que regulen la matrícula telemàtica en la prova perquè les persones majors de díhuit anys puguen obtindre directament el títol de Graduat en Educació Secundària Obligatòria, a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7705

Data del DOGV
:   26-01-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/344


Data del document
:   13-01-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * examen

RESOLUCIÓ de 13 de gener de 2016, de la Direcció General de Política Educativa de la Conselleria d'Educació, Investigació, Cultura i Esport, per la qual es dicten les instruccions que regulen la matrícula telemàtica en la prova perquè les persones majors de díhuit anys puguen obtindre directament el títol de Graduat en Educació Secundària Obligatòria, a la Comunitat Valenciana. [2016/344]  
El Decret 112/2007, de 20 de juliol, del Consell, estableix el currículum de l'Educació Secundària Obligatòria a la Comunitat Valenciana (DOCV 24.07.2007). La disposició addicional tercera ordena que continua vigent el Decret 83/2000, de 30 de maig, del Consell, que regula la prova perquè les persones majors de díhuit anys puguen obtindre directament el títol de Graduat en Educació Secundària, a la Comunitat Valenciana.  
El Decret 83/2000, de 30 de maig, del Govern Valencià, estableix la prova perquè les persones majors de díhuit anys puguen obtindre directament el títol de Graduat en Educació Secundària, a la Comunitat Valenciana (DOGV 06.06.2000).  
L'Ordre de 7 de juny de 2000, de la Conselleria de Cultura i Educació, dicta normes per a la regulació i organització de la prova perquè les persones majors de díhuit anys puguen obtindre directament el títol de Graduat en Educació Secundària, a la Comunitat Valenciana (DOGV 14.06.2000).  
L'Ordre de 24 d'octubre de 2002, de la Conselleria de Cultura i Educació, modifica l'Ordre de 7 de juny de 2000, de la Conselleria de Cultura i Educació, i en el seu apartat primer estableix el procediment de formalització de la matrícula (DOGV 28.11.2002)  
Per tot això exposat, i en virtut del que estableix la disposició final primera de l'Ordre de 7 de juny de 2000, resolc:  
  
Primer. Convocatòries  
Durant l'any 2016 es realitzaran dos convocatòries de la prova perquè les persones majors de díhuit anys puguen obtindre directament el títol de Graduat en Educació Secundària Obligatòria. Les dites proves es realitzaran en els mesos de juny i octubre.  
  
Segon. Requisits  
Podran inscriure's, seguint les instruccions que a este efecte establisca la direcció general amb competència en matèria d'ordenació acadèmica, aquelles persones que complisquen, com a mínim, 18 anys durant el 2016.  
  
Tercer. Forma i termini de les sol·licituds  
1. La inscripció, així com la sol·licitud d'exempció del mòdul de valencià, si és el cas, seran telemàtiques. Els formularis es troben en l'adreça següent:  
http://www.gva.es/va/inicio/procedimientos'id\_proc=1638.  
Amb l'objectiu que les persones interessades, que no disposen de la connexió necessària, puguen realitzar esta inscripció, els centres de Formació de Persones Adultes de la Generalitat facilitaran, en el seu calendari i horari general de funcionament, un espai proveït d'algun ordinador amb connexió a internet.  
2. Una vegada registrada la inscripció telemàtica, la documentació generada haurà de ser impresa i presentada, segons disposa l'apartat primer de l'Ordre de 24 d'octubre de 2002, de la Conselleria de Cultura i Educació, durant el mes d'abril per a la convocatòria de juny, i en la segona quinzena d'agost i primera setmana de setembre, per a la d'octubre, preferentment en la direcció territorial competent en matèria d'educació en l'àmbit de gestió de la qual desitgen realitzar la prova, o bé a través de qualsevol mitjà dels previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En cas que la sol·licitud es presente davant d'una oficina de Correus, es farà en sobre obert perquè la instància siga datada i segellada pel funcionari de correus abans de ser certificada. Si no es procedeix d'esta manera, la instància es considerarà presentada en la data d'entrada en el registre al qual vaja adreçada.  
3. Les persones amb necessitats educatives especials derivades de discapacitat que sol·liciten una adaptació de les condicions de realització de la prova, hauran d'adjuntar a la sol·licitud un certificat acreditatiu del grau de discapacitat, expedit per l'administració competent. A més, ho notificaran al Servei d'Ordenació Acadèmica de la Direcció General de Política Educativa remetent una còpia del mencionat certificat a l'adreça electrònica ibkaiahrwjuwb@dpu.td.  
4. Les sol·licituds seran firmades per les persones interessades, i es responsabilitzaran d'esta manera que compleixen els requisits establits per a participar en la convocatòria, que les dades contingudes en la sol·licitud són certes, i que són conscients que la falsedat d'estes pot donar lloc a la pèrdua del dret de realització de la prova o a l'anul·lació del resultat que s'hi obtinga.  
5. L'ompliment telemàtic del formulari d'inscripció en cap cas suposarà l'eliminació del tràmit d'entrega, en forma i termini, de la sol·licitud de participació en la prova davant de l'organisme competent.  
  
De conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el present acte no posa fi a la via administrativa, i podrà ser recorregut en alçada davant de la Secretaria Autonòmica d'Educació i Investigació en el termini d'un mes a computar des de l'endemà de la seua publicació.  
  
  
València, 13 de gener de 2016. El director general de Política Educativa: Jaume Fullana Mestre.